AARHUS: En forbipasserende mand blev ved middagstid 22. februar pludselig 21.000 kroner rigere. Eller det troede han måske.

I hvert fald kom manden forbi en bankautomat ved Jutlandia Bank på Viby Torv, hvor en kvinde havde forsøgt at indsætte 21.000 kroner for sin arbejdsgiver.

Det har kvinden gjort mange gange, men denne fredag havde hun på fornemmelsen, at noget gik galt i overførslen, og derfor gik hun ind i banken for at tjekke om pengene var gået ind.

I mellemtiden kom en ukendt mand forbi automaten, og ifølge politiet må han have set, at transaktionen stadig var i gang og formentlig trykket "afslut", så pengene blev tilbagebetalt.

Han valgte derefter at putte de 21.000 kroner i sin jakkelomme, hvorefter han gik fra stedet.

Hele forløbet blev dog optaget på bankens overvågning, og de billeder har Østjyllands Politi nu valgt at offentliggøre i håb om at få genkendt manden.

Kan du genkende personen på videoen, skal man kontakte Østjyllands Politi på telefon 114.